B. Bugár, podpredseda NR SR: (2001-11-07):
Ako prvý vystúpi v rozprave pán poslanec Tatár. Nech sa páči. P. Tatár, poslanec: Vážený pán predsedajúci, vážená pani ministerka, vážený pán minister, dámy a páni, dovoľte mi v rozprave predložiť jednu ucelenú sériu pozmeňujúcich návrhov, ktoré majú jeden jediný cieľ, a to, aby sa pri vratkách dane z pridanej hodnoty zmenila dnešná prax, ktorá platí od roku 1995, že sa vratky uhrádzajú až po definitívnom uhradení faktúry. Aby sa to zmenilo na taký spôsob, že vlastne obratom na najbližšom termíne na ďalší mesiac sa tomu, kto DPH zaplatil, lebo najprv musí zaplatiť DPH, aby sa mu o mesiac daň z pridanej hodnoty, v prípade, že nie je konečný spotrebiteľ, aby sa mu vrátila. Celý tento text je pripravený v úplnej legislatívnej zhode s vládnym návrhom zákona a má oproti tomu, čo sme predkladali ako dva poslanecké návrhy, jeden bol od skupiny poslancov, ktorý som reprezentoval ja, a druhý bol od kolegu poslanca Šeptáka, má jeden zásadný rozdiel, že účinnosť tejto série návrhov navrhujeme od 1. 1. budúceho roku s tým, že všetky doterajšie zaplatené objemy DPH podliehajú doterajšiemu režimu, čiže dodatočne sa nič nemá podľa tohto návrhu vracať. To vyrieši problém, že keby sme povedali, že to platí aj pre doteraz zaplatené DPH od istého dátumu, tak by zrazu bola veľká potreba istý objem možno niekoľkých miliárd korún zo štátneho rozpočtu vrátiť. Toto pri účinnosti, ktorá funguje len dopredu, len na nové platby DPH po účinnosti tohto návrhu zákona, tak toto vôbec nehrozí, práve naopak. Ten pozmeňujúci návrh je komplexný. Spolu má 12 bodov a ja ich krátko prečítam. 1. V § 2 ods. 5 písm. f) nové znenie: „f) daňou na vstupe, daň u platiteľa, ktorú voči nemu uplatnil pri ním prijatom zdaniteľnom plnení iný platiteľ, v prípade dovozu tovaru daň vymeraná colným orgánom“. 2. V § 2 ods. 5 písm. m) nové znenie: „m) zaúčtovaním dane na vstupe, zaúčtovanie dane v účtovníctve platiteľa, ak ide o platiteľa, ktorý nie je účtovnou jednotkou, za evidovanie v záznamoch podľa § 24“. 3. V § 4 ods. 5 nové znenie: „(5) Platiteľ registrovaný podľa odsekov 1 až 4 je oprávnený uplatniť odpočet dane z tovaru a z nehnuteľností, ktoré kúpil najneskôr 12 mesiacov pred dňom registrácie, za platiteľa a ďalej správa priemyselného vlastníctva a autorských práv vrátane programového vybavenia, ktoré nadobudol najneskôr 12 mesiacov pred dňom registrácie za platiteľa. Odpočet dane z tovaru platiteľ uplatňuje podľa skutočného stavu tovaru ku dňu, kedy sa stal platiteľom, zaisteného fyzickou inventúrou. Odpočet dane môže platiteľ uplatniť, ak tieto prijaté plnenia použije na uskutočňovanie zdaniteľných plnení ako platiteľ. Uplatnenie odpočtu dane preukazuje platiteľ dokladom o kúpe uvedeného majetku od platiteľa za cenu s daňou, pri dovezenom tovare preukazuje platiteľ uplatnenie odpočtu dane písomným colným vyhlásením alebo iným písomným rozhodnutím colného orgánu o vymeraní colného dlhu, ktoré potvrdzuje dovoz tovaru, a dokladom o zaplatení dane colnému orgánu. Odpočet dane platiteľ uplatní v daňovom priznaní za zdaňovacie obdobie, v ktorom sú splnené všetky podmienky pre odpočet dane. Platiteľ nemôže uplatniť odpočet dane pri osobnom automobile, s výnimkou osobného automobilu kúpeného za účelom ďalšieho predaja, a to aj formou zmluvy o kúpe prenajatej veci.“ Nasledujú poznámky pod čiarou k odkazom 8b) a 8c), len 8b) a 8c). Odkaz 8a) bol omyl. 4. V § 4 sa za odsek 5 vkladajú nové odseky 6 a 7, ktoré znejú: „(6) Odpočet dane pri majetku podľa odseku 5 platiteľ uplatňuje z jeho ceny, z ceny jeho obstarania. Pri dovezenom tovare z hodnoty, ktorá bola základom pre vymeranie dane. Pri tovare nehnuteľností, právach priemyselného vlastníctva, autorských právach vrátane programového vybavenia, ktoré sú odpisované podľa osobitného predpisu, zníži platiteľ odpočet dane o sumu dane zodpovedajúcej odpisu podľa ročnej percentuálnej odpisovej sadzby.“ A odsek 7: „(7) Odpočet dane môže uplatniť platiteľ registrovaný podľa odseku 1 až 4 aj v prípade, ak nadobudol tovar, nehnuteľnosť, práva priemyselného vlastníctva a autorské práva vrátane programového vybavenia ako nepeňažný vklad najneskôr 12 mesiacov pred dňom registrácie za platiteľa. Na uplatnenie odpočtu dane sa primerane vzťahujú odseky 5 a 6.“ Sú tam poznámky pod čiarou 9 a 10. 5. Navrhujeme v § 4 ods. 8 za číslicu „5“ vložiť slová „až 7“. Čiže bude to odsek 5 až 7. 6. V § 20 ods. 2 nové znenie odseku 2: „(2) Platiteľ má nárok na odpočet dane pri prijatom zdaniteľnom plnení, ak a) sa zdaniteľné plnenie uskutočnilo podľa § 13, b) daň na vstupe zaúčtoval, c) má daňový doklad alebo zjednodušený daňový doklad, ktoré vyhotovil platiteľ.“ 7. V § 20 ods. 3 prvá veta nové znenie: „Platiteľ uplatňuje odpočet dane v daňovom priznaní za to zdaňovacie obdobie, v ktorom sú už splnené všetky podmienky uvedené v odseku 2.“ 8. V § 22 ods. 1 sa v druhej vete slová „zaúčtoval, alebo daňový ťarchopis zaúčtoval a daň zaplatil“ nahradia slovami „alebo daňový ťarchopis zaúčtoval“. 9. V § 22 ods. 2 sa vypúšťajú slová „a dokladom o zaplatení dane, pričom dokladom o zaplatení dane v prípade, že daň je 200 000 Sk a viac, je len doklad o bezhotovostnej platbe uskutočnenej prostredníctvom banky alebo doklad o platbe na pošte poštovou poukážkou“. 10. § 46 sa vypúšťa a odsek, tam sa v § 40a, takto, sa vypúšťa odsek 4, doterajší odsek 5 sa označuje ako odsek 4. 11. Predposledný bod. V § 46a ods. 4 sa v tretej vete vypúšťajú slová „a zaplatenie dane daňovému úradu sa považuje za splnenie podmienky na účely odpočtu dane podľa § 20 ods. 2 písm. c)“. 12. Posledný bod. Za § 55c sa vkladá § 55d, ktorý vrátane nadpisu znie: „§55d – Prechodné ustanovenia k úpravám účinným od 1. januára 2002 Pri uplatňovaní odpočtu dane pri prijatých zdaniteľných plneniach uskutočnených do 31. decembra 2001 sa postupuje podľa § 20 ods. 2 a 3 v znení platnom do 31. decembra 2001.“ Čiže to sú všetky tie návrhy. To posledné práve hovorí o tom, že to bude platiť len pre nové zaplatené DPH, čiže neplatí to pre doterajší režim. Navrhujem, aby sme o všetkých týchto dvanástich bodoch hlasovali naraz ako o celku, pretože tvoria jeden celok. Opakujem, že sú legislatívne aj obsahovo celkom kompatibilné s vládnym návrhom zákona. Pretože pôvodne to bol aj zámer ministerstva financií. Ale nakoniec napriek tomu, že dokonca je kritika z Európskej komisie, že v tomto sme v nesúlade (aj keby to nemal byť pre nás jediný argument, ale v tomto sme rozhodne v nesúlade s bežnou praxou Európskej únie), pretože sa vždy do mesiaca vracia už zaplatené DPH. Opakujem, nejde o také DPH, ktoré by nikto nezaplatil a pýtal by vratky. A zároveň je to aj v súlade s tým, aby sme zlepšovali podnikateľské prostredie napriek tomu, že je oprávnené veľmi ho kritizovať pre nedodržiavanie. Musím sa znova odvolať aj na programové vyhlásenie vlády, ktoré naozaj predpokladá, že aj v tomto zmysle zlepšíme podnikateľské prostredie. Ten hlavný podnikateľský argument je v tom, že najmä malí a menší, alebo strední podnikatelia, ktorí majú nižší obrat a zároveň sú platcami DPH, v prípade, že musia veľmi dlho čakať na svoje oprávnené vratky, tak ak nie sú iba brzdení v rozvoji svojho hospodárenia, v rozvoji svojho podnikania, tak dokonca sa stalo, a to v nespočetných prípadoch, že museli skončiť svoje podnikanie práve preto, že nemohli finančne pokračovať pre chýbajúce vratky DPH. Poprosím teda, aby sme tento návrh jedným hlasovaním včlenili do vládneho návrhu zákona. Ďakujem veľmi pekne.